b"\n_START_ARTICLE_\nCal Riera (Puig-reig)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una col\xc3\xb2nia de dimensions modestes, distribu\xc3\xafda en dos nivells. Al nivell inferior, al costat del riu i al sud de la col\xc3\xb2nia, trobem l'edifici de la f\xc3\xa0brica, i al nivell superior, a la part nord, la col\xc3\xb2nia obrera amb els edificis d'habitatges per als obrers, i els  equipaments i serveis, un antic teatre o casino, actualment en estat ru\xc3\xafn\xc3\xb3s, l'esgl\xc3\xa9sia, advocada a la Mare de D\xc3\xa9u de Montserrat i la torre de l'amo.\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens de Cal Riera, com moltes altres col\xc3\xb2nies t\xc3\xa8xtils situades al peu dels rius Llobregat, Ter o Cardener, es remunten a l'exist\xc3\xa8ncia d'un vell mol\xc3\xad fariner convertit en f\xc3\xa0brica que aprofita l'aigua del riu com a font d'energia. En el cas de cal Riera, fou la societat Manent, Massana, Vilaseca i Llibre -formada per diferents industrials t\xc3\xa8xtils-, que adquir\xc3\xad la finca de la Casa Gran de Cal Riera amb el seu mol\xc3\xad, i les terres del seu voltant, on van construir la f\xc3\xa0brica i van sol\xc2\xb7licitar el perm\xc3\xads d'utilitzaci\xc3\xb3 d'aig\xc3\xbces industrials._NEWLINE_La f\xc3\xa0brica ja funcionava l'any 1895 i l'any 1905 ja trobem documentada l'exist\xc3\xa8ncia d'habitatges per als obrers i la pres\xc3\xa8ncia de la torre de l'amo. La col\xc3\xb2nia tamb\xc3\xa9 dispos\xc3\xa0 d'altres serveis, equipaments i edificis que caracteritzen el model de col\xc3\xb2nia industrial com la botiga, el caf\xc3\xa8, l'esgl\xc3\xa9sia o l'escola._NEWLINE_\xc3\x89s destacable que Cal Riera esdevingu\xc3\xa9, sobretot durant els anys cinquanta i seixanta, una de les col\xc3\xb2nies del Bergued\xc3\xa0 on arribaren m\xc3\xa9s treballadors vinguts de diferents punts d'Espanya, especialment d'Andalusia, Extremadura, M\xc3\xbarcia o Castella._NEWLINE_Cal Riera fou la primera f\xc3\xa0brica i col\xc3\xb2nia afectada per la crisi del t\xc3\xa8xtil, i tanc\xc3\xa0 les portes l'any 1980. A partir d'aquest moment moltes fam\xc3\xadlies van deixar la col\xc3\xb2nia es van instal\xc2\xb7lar a poblacions properes, especialment a Nav\xc3\xa0s. Actualment la f\xc3\xa0brica torna a funcionar dedicada a la filatura de cot\xc3\xb3."